
Fordeling av stipendiat- og postdoktorstillingeR

Innledning

I statsbudsjettet for 2006 fikk Universitetet i Tromsø tildelt 30 nye stipendiatstillinger med funksjonstid fra 1. juli. Det er ikke gitt noen spesielle føringer fra departementet for fordeling av de nye stillingene. Dette betyr at UiTø totalt har 181 rekrutteringsstipendiatstillinger og 22 postdoktorstillinger som finansieres over statsbudsjettet. Stillingene fordeles av universitetsstyret, og refordeles ved finansieringsperiodens utløp. Universitetene har de senere årene ikke fått tildelt nye postdoktorsstillinger over statsbudsjettet.

Av erfaring vet vi at rekrutteringsstillinger, da i hovedsak stipendiatstillinger, ofte kan bli stående vakante. Universitetspolitisk er dette uheldig. Uteksaminering av ferdige kandidater er en viktig målestokk for forskningsaktiviteten. For å oppnå både større forutsigbarhet og en raskere tilsettingsprosess legger universitetsdirektøren opp til mindre endringer av rutinene for fordeling av rekrutteringsstillinger. 

Fordeling for 2006

Fra 1.7.2005 er det, i tillegg til 30 nye stillinger, 4 andre stipendiatstillinger til refordeling. Fra og med 1.1.2007 er det ytterligere 17 stipendiatstillinger til refordeling. Totalt er det dermed 51 stipendiatstillinger til fordeling i denne omgang. I tillegg er det 1 postdoktorstillinger til refordeling i 2006. 

Kriterier for tildeling av rekrutteringsstipendiatstillinger/postdoktorstillinger

I henhold til kriterier som tidligere er vedtatt av styret, skal rekrutteringsstillingene brukes til å styrke nasjonale og lokale satsningsområder, områder med rekrutteringsproblemer generelt og områder der kvinner er underrepresentert. I følge Stortingsmelding nr. 20 (2004-2005) Vilje til forskning er det tre strukturelle områder som skal prioriteres; internasjonalisering, grunnforskning og satsing på forskningsbasert innovasjon og nyskaping. Forskningen innenfor de fire tematiske områdene energi og miljø, mat, hav og helse skal styrkes spesielt. Informasjons- og kommunikasjonsteknologi (IKT), bioteknologi og material- og nanoteknologi er teknologiområder i sterk utvikling med brede anvendelsesområder. De tre prioriterte teknologiområdene er alle relevante for utviklingen av miljøteknologi, og skal satses på.

I strateginotatet for Universitetet i Tromsø er følgende satsingsområder listet opp:

· Nordområdeforskning

· Fiskeriforskning

· Nordlysforskning/romforskning

· Samfunnsmedisinsk forskning

· Flerkulturelle og flerspråklige forhold

· Forskning om samiske forhold

I Universitetet i Tromsø mot 2005 heter det:

· UiTø skal utnytte sine naturlige forutsetninger og satse strategisk på forskning innenfor: marine fag, biologi, medisin, teknologi, fysikk, samiske/urfolks-/minoritetsspørsmål og språk

· Den nordlige/arktiske dimensjon skal være fremtredende

· Skjæringsfeltene for biomarine, biomedisinske, telemedisinske problemstillinger og flerkulturelle forhold vil være viktige satsingsområder

Et fellestrekk ved flere av fakultetenes strategiske planer og handlingsplaner er at arktisk og nordområdeforskning trekkes frem som spesielt viktig og at universitetet bør bli mer synlig som nordområdeuniversitet og dermed prioritere arktisk forskning sterkere.

I tillegg til de vedtatte satsingsområdene har UiTø en klar oppgave å ivareta som breddeuniversitet. Vi har en rekke fagmiljø som er bygd opp siden etableringen på 70-tallet og som er sentrale for forsknings-, utdannings- og formidlingsvirksomheten vår. Vi vet at flere miljøer har behov for rekruttering på grunn av skeiv alderssammensetning. I tillegg til strategisk satsinger må det derfor være et mål for institusjonen å sikre rekruttering til allerede eksisterende fagmiljø. Universitetet har et nasjonalt ansvar for å utdanne høyt kvalifisert arbeidskraft innafor de fagområdene vi har etablert.

Satsing på strategiske områder/særlige forhold

Forskerskoler

Universitetsstyret vedtok oppstart av tre forskerskoler høsten 2004 og ytterligere to forskerskoler høsten 2005. Forskerskolene med start høsten 2004 har fått tilført ressurser i form av fire stipendiatstillinger og en postdoktor stilling hver. Forskerskolen i molekylær- og strukturbiologi har i tillegg fått tilført to stipendiatstillinger og en postdoktorstilling ekstra. De to nye forskerskolene med oppstart høsten 2005 tildeles, i henhold til vedtak om opprettelse i sak S 58-05, to stipendiatstillinger hver i denne fordelingen

Universitetet i Tromsø har satset på oppbygging av forskerskoler. For at disse skal fungere optimalt bør de ha en viss størrelse slik at samarbeid i prosjekter blir mulig. Forskerskolene skal primært finansiere stipendiater med eksterne midler, men det vurderes som viktig at UiTø gir skolene ekstra støtte de første årene. Universitetsdirektøren anbefaler derfor at de tre første forskerskolene tildeles én stipendiatstilling hver for å sikre kontinuitet og videre oppbygging av skolene. Universitetsledelsen vil i tillegg til de etablerte forskerskolene, fremme forslag om en ny forskerskole.

Nordområde/Barents 2020

Regjeringen har signalisert økt satsing på forskning i nordområdene og har besluttet å lansere en langsiktig og tverrsektoriell innsats på forskning og utvikling kalt Barents 2020. Hvordan denne satsingen kommer til å bli, er ennå ikke konkretisert, men det er klart at forskning knyttet til utvikling og utfordringer i disse områdene vil stå sentralt. Samarbeid og utveksling av kunnskap og erfaringer på tvers av landegrenser, da særlig mot Russland, vil være viktig. Universitetet har helt siden begynnelsen av 90-tallet bidratt i konkrete samarbeidsprosjekt med Russland både innafor forskning og utdanning. Mot en slik bakgrunn vil det være rett av universitetet å profilere seg i forhold til den satsing som Barents 2020 innebærer og det økte fokus på nordområdene som dette gir. Flere fakultet har trukket fram arktisk og nordområdene som viktige i en profilering av vår institusjon. Universitetet har både miljø og enkeltforskere som vil være aktuelle i ei slik synliggjøring og ledelsen ønsker derfor å lyse ut en forskerskole der forskning i tilknytning til satsingen i nordområdene er tema. Det kan være forskning relatert til disse fire hovedsektorene: energi, marine ressurser, miljø, samfunn og helse. Videre ser vi det som viktig at en slik forskerskole kan initiere til forskningssamarbeid på tvers av fakultetsgrenser, og der det er naturlig, ønsker vi også at andre forskningsinstitusjoner i Nord-Norge involveres. Der flere fakultet går sammen, vil det helt klart være en utfordring å skape et helhetlig miljø som støtter opp om en slik forskerskole. Universitetsdirektøren foreslår å avsette 3 stipendiatstillinger og 1 postdoktorstilling til denne forskerskolen. 

SFF/SFI

Norges forskningsråd har etablert to ordninger for å stimulere langsiktig forskning. Den ene er Senter for fremragende forskning (SFF) som første gang ble lyst ut i 2001, og der universitetet fikk et slikt senter. I omtalen av SFF heter det at ordningen skal stimulere norske forskningsmiljø til å etablere sentre viet langsiktig, grunnleggende forskning på høyt internasjonalt nivå. Den andre ordningen er Sentre for forskningsdrevet innovasjon (SFI) og er nyetablert. SFI-ordningen skal styrke innovasjon gjennom satsing på langsiktig forskning i et nært samarbeid med forskningsintensive bedrifter og fremstående forskningsmiljø. SFI skal utvikle kompetanse på høgt internasjonalt nivå på områder som er viktige for innovasjon og verdiskapning.

Forskningsrådet har gjennomført en utlysningsrunde og flere fagmiljøer ved UiTø har deltatt i denne prosessen og søkt om å få tildelt status som SFF/SFI. UiTø har sendt til sammen syv SFF-søknader og én SFI-søknad. Universitetsdirektøren anbefaler at disse søkermiljøene bør tilføres én stipendiatstilling hver for å stimulere til ytterligere satsing. Åtte (8) stipendiatstillinger anbefales tildelt til dette formålet.

Særlige forhold

Det juridiske fakultet har problemer med å få fast tilsatte i vitenskapelige stillinger. I den forholdsmessige fordelingen mellom fakultetene, som vil bli nærmere omtalt under, er lønnsbudsjettet for det enkelte fakultet brukt som fordelingsfaktor. Fordeling etter lønnsbudsjettet slår uheldig ut for enheter med rekrutteringsproblemer. Universitetsledelsen foreslår derfor at Det juridiske fakultet får tildelt fire (4) stipendiatstillinger. Videre foreslås at Tromsø museum får tildelt én (1) stipendiatstilling.

Tabell 1 Strategiske/særlige forhold - fordeling av stipendiatstillinger og postdoktorstilling 

	Forskerskoler
	Stipendiatstillinger
	Postdoktor

	Jur.fak
	4
	

	TMU
	1
	

	ARCTOS
	1
	

	Teoretisk lingvistikk (CASTL)
	1
	

	Molekylær- og strukturbiologi
	1
	

	Arktisk maringeologi og geofysikk
	2
	

	Citizenship, Encounters and Place Enactment in the North (CEPIN )
	2
	

	Nordområde/Barents 2020
	3
	1

	SFI/SFF
	8
	

	SUM
	23
	1


Forholdsvis fordeling

Etter at de strategiske stillingene er tatt ut gjenstår 28 stipendiatstillinger til fordeling. Fordi universitetet i tillegg til strategiske satsinger må vedlikeholde og bygge opp kompetanse, foreslås de gjenstående stipendiatstillingene til fordeling forholdsvis mellom de fire gjenværende fakultet og NFH. Universitetsdirektøren mener at dette langt på veg gir ei rettferdig fordeling, og det enkelte fakultet vil da kunne legge sine strategiske planer til grunn for den interne fordelinga. Ei slik forholdsvis fordeling kan gjøres på ulike måter, men direktøren har på sammen måte som ved fordeling av stipendiatstillingene i sak S 18-05 sist vår, lagt det enkelte fakultets andel av det totale lønnsbudsjett for universitetet til grunn. I og med at Det juridiske fakultet og Tromsø museum alt er forslått med en tildeling, er det justert for dette. 

Tabell 2 Forholdsvis fordeling av stipendiatstillinger for 2006

	Fakultet
	Antall stipendiatstillinger

	Mat.-nat. fak.
	5

	NFH
	4

	Med. fak.
	9

	SV-fak.
	7

	Hum. fak.
	3

	SUM
	28


Innstilling til vedtak:

1. Stipendiatstillingene og postdoktorstillingen fordeles som foreslått i tabell 1 og 2 i saksfremlegget.

2. Stipendiatstillinger som ikke er besatt innen ett år fra tildeling, går tilbake til ny fordeling.

Tromsø 9.12.2005

